KLASA: P-51/23

URBROJ: 711-02-01/05-2024-12

Zagreb, 27. ožujka 2024.

**MIŠO KRSTIČEVIĆ**

**gradonačelnik Grada Ploča**

**Predmet: MIŠO KRSTIČEVIĆ, gradonačelnik Grada Ploča**

* *Obavijest, dostavlja se*

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI) obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 27. veljače 2024. odlučilo da u vašem predmetu **ne postoje pretpostavke za pokretanje postupka** vezano za moguću povredu odredbi ZSSI-a.

Povjerenstvo je 21. veljače 2023. na temelju prijave otvorilo predmet protiv obveznika Miše Krstičevića, gradonačelnika Grada Ploča, koji se vodi pod brojem P-51/23. U prijavi se navodi da je potrebno provjeriti je li imenovani obveznik bio u sukobu interesa prilikom donošenja odluke o sufinanciranju korištenja obnovljivih izvora energije za proizvodnju električne energije u kućanstvima za vlastitu potrošnju u korist ………………. iz Peračkog Blata.

Nadalje, Povjerenstvo je dana 21. ožujka 2023. na temelju prijave otvorilo predmet protiv istog obveznika koji se vodio pod brojem Pp-80/23. U navedenoj prijavi se navode iste okolnosti kao i u prijavi povodom koje je otvoren predmet Pp-51/23 slijedom čega su predmeti Pp-51/23 i Pp-80/23 zaključkom Povjerenstva Broj: 711-I-1886-Pp-80/23-02-21 od 19. rujna 2023. spojeni.

Člankom 3. stavkom 1. točkom 34. ZSSI-a propisano je da su župani, gradonačelnici, općinski načelnici i njihovi zamjenici, obveznici u smislu odredbi navedenog Zakona.

Uvidom u Registar obveznika, kojeg ustrojava i vodi Povjerenstvo, utvrđeno je da je Mišo Krstičević obnašao dužnost gradonačelnika Grada Ploča u mandatu 2017.-2021. kao i da trenutno obnaša istu dužnost počevši od 21. svibnja 2021.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Povjerenstvo je u svrhu utvrđivanja činjenica u postupku iz svoje nadležnosti od Grada Ploča zatražilo dopisom od 28. veljače 2023. Broj: 711-I-382-P-51/23-02-23 dostavu očitovanja vezano uz provedbu postupka povodom Javnog poziva za podnošenje zahtjeva za sufinanciranje korištenja obnovljivih izvora energije za proizvodnju električne energije u kućanstvima, za vlastitu potrošnju, raspisanog aktom od 18. listopada 2022. KLASA: 391-01/22-01/002, URBROJ: 2117-12-2-22-1, i to u odnosu na sljedeće okolnosti:

- tko je i kojim aktom imenovao članove Povjerenstva za dodjelu pomoći građanima u svrhu korištenja obnovljivih izvora energije za proizvodnju električne energije u kućanstvima te temeljem kojih kriterija;

- koliko je u predmetnom postupku bilo podnositelja zahtjeva, je li bilo nevaljanih ili nepotpunih zahtjeva te na koji način je utvrđena rang lista podnositelja;

- je li u postupku izjavljen prigovor od strane podnositelja zahtjeva;

- je li obveznik Mišo Krstičević u predmetnom postupku deklarirao kakvu interesnu povezanost s kojim od podnositelja zahtjeva za potporu;

- imaju li saznanja je li korisnik potpore ……………… član obitelji (prema članku 5. stavku 1. točki 3. ZSSI-a) obveznika Miše Krstičevića.

Grad Ploče, Upravni odjel za gospodarski razvoj, na navedeno traženje očitovao se dopisom od 20. ožujka 2023. KLASA: 029-05/23-01/001, URBROJ: 2117-12-4-23-2, u kojem je naveo da je Povjerenstvo za dodjelu pomoći građanima u svrhu korištenja obnovljivih izvora energije za proizvodnju električne energije u kućanstvima (u daljnjem tektu: Povjerenstvo za dodjelu) osnovano 1. listopada 2022. Odlukom o osnivanju Povjerenstva za dodjelu koju je potpisao gradonačelnik te da je na sjednici Povjerenstva za dodjelu održanoj 8, siječnja 2023. utvrđeno da je u predmetnom postupku zaprimljeno ukupno sedam zahtjeva od kojih jedan nije ispunjavao formalne uvjete Javnog poziva zbog nedostavljanja potrebne dokumentacije. Dalje u dopisu je navedeno da se odobrenje pravovaljanih zahtjeva odobrava na temelju Rang liste koja se utvrđuje na temelju sljedećih kriterija: 1. broj članova obiteljskog domaćinstva podnositelja Zahtjeva; 2. vrijeme prebivanja podnositelja zahtjeva na administrativnom području Grada Ploče; 3. broj djece predškolske dobi i djece na školovanju. Također se navodi da u postupku nije zaprimljen niti jedan prigovor od strane podnositelja zahtjeva te da u predmetnom postupku gradonačelnik Mišo Krstičević nije deklarirao interesnu povezanost bilo s kojim od podnositelja zahtjeva za potporu kao i da korisnik potpore …………….. nije član obitelji Miše Krstičevića. U prilog dopisu dostavljena je Odluka o osnivanju Povjerenstva za dodjelu od 1. listopada 2022., Javni poziv za podnošenje zahtjeva za sufinanciranje korištenja obnovljivih izvora energije za proizvodnju električne energije u kućanstvima za vlastitu potrošnju od 18. listopada 2022., Zapisnik s l. sjednice Povjerenstva za dodjelu od 8. siječnja 2023., Zapisnik s 2. sjednice Povjerenstva za dodjelu od 17. siječnja 2023. te Odluka o dodjeli potpore korisnicima sukladno Javnom pozivu od 18. siječnja 2023.

Uvidom u Odluku o osnivanju Povjerenstva za dodjelu, KLASA: 391-03/23-01/011, URBROJ: 2117-12-2-22-1, koju je 1. listopada 2022. donio obveznik Mišo Krstičević, gradonačelnik Grada Ploča, utvrđeno je da je istom imenovano Povjerenstvo za dodjelu od tri člana.

Uvidom u Javni poziv za podnošenje zahtjeva za sufinanciranje korištenja obnovljivih izvora energije za proizvodnju električne energije u kućanstvima, za vlastitu potrošnju od 18. listopada 2022., KLASA: 391-01/22-01/002, URBROJ: 2117-12-2-22-1, (u daljnjem tekstu: Javni poziv) utvrđeno je da je predmet Javnog poziva dodjela namjenskih, bespovratnih novčanih sredstava iz Proračuna Grada Ploča, fizičkim osobama koje imaju prebivalište na području Grada Ploča, vlasnicima/suvlasnicima postojećih obiteljskih kuća, u svrhu sufinanciranja - izrade projektne dokumentacije potrebne za postavljanje jedne nove fotonaponske elektrane za proizvodnju električne energije za vlastite potrebe, u samostalnom ili mrežnom radu na postojeće obiteljske kuće na području Grada Ploča.

Javnim pozivom je također utvrđeno da pravo na potporu Grada Ploča mogu ostvariti fizičke osobe koje imaju prebivalište na području Grada Ploča ako zadovoljavaju sljedeće uvjete: 1. a) su vlasnici ili suvlasnici, uz suglasnost svih suvlasnika, obiteljske kuće u kojoj se projekt provodi odnosno b) su posjednici ili suposjednici, uz suglasnost svih suposjednika, obiteljske kuće u kojoj se projekt provodi - u iznimnim slučajevima kada zemljišna knjiga za određenu katastarsku općinu nije osnovana ili iz drugih razloga ne postoji; 2 imaju prebivalište na adresi obiteljske kuće u kojoj se projekt provodi - najkasnije na dan prije dana objave Javnog poziva; 3. dostave Gradu Pločama Zahtjeva za sufinanciranjem izrade projektne dokumentacije; 4. da podnositelj Zahtjeva i članovi kućanstva nemaju nepodmirenih dospjelih dugovanja, na dan podnošenja Zahtjeva, prema Gradu Pločama te trgovačkim društvima Komunalno održavanje d.o.o. Ploče i Izvor Ploče d.o.o.; 5. prihvate uvjete sufinanciranja sukladno Javnom pozivu i općim aktima Grada; 6. ispunjavaju i druge uvjete Javnog poziva; 7. sklope s Gradom Ploče ugovor o sufinanciranju.

Prema odredbama Javnog poziva postupak provodi Povjerenstvo za dodjelu koje imenuje gradonačelnik i koje provodi postupak raspisivanja Javnog poziva, utvrđuje pravodobnost i potpunost zahtjeva, utvrđuje prihvatljivost i ispravnost zahtjeva te utvrđuje rang listu, odgovara na prigovore i dostavlja prijedlog odluke o dodjeli potpore.

Uvidom u Zapisnik s 1. sjednice Povjerenstva za dodjelu, KLASA: 391-01/22-01/002, URBROJ: 2117-12-2-23-9, od 8. siječnja 2023. utvrđeno je da se u istom navodi da je po Javnom pozivu u roku zaprimljeno 7 zahtjeva za sufinanciranje od kojih jedan ne ispunjava formalne uvjete Javnog poziva, budući da ne sadržava svu traženu dokumentaciju, dok ostalih 6 podnositelja zahtjeva ostvaruje pravo na potporu. Istim je Zapisnikom utvrđeno da je Povjerenstvo za dodjelu jednoglasno prihvatilo pripremljeni Prijedlog rang liste koji će se objaviti na službenoj mrežnoj stranici Grada Ploča.

Uvidom u Zapisnik s 2. sjednice Povjerenstva za dodjelu, KLASA: 391-01/22-01/002, URBROJ: 2117-12-2-23-12, od 17. siječnja 2023. utvrđeno je da se u istom navodi da je Prijedlog rang liste objavljen na službenim stranicama Grada Ploča 10. siječnja 2023. te da u ostavljenom roku nije zaprimljen niti jedan prigovor kandidata. Također se navodi da je Povjerenstvo za dodjelu jednoglasno prihvatilo prijedlog konačne Odluke o dodjeli potpore korisnicima i 6 potpora podnositeljima zahtjeva s objavljenog Prijedloga rang liste.

Uvidom u Odluku o dodjeli potpore korisnicima sukladno Javnom pozivu, KLASA: UP/I-391-01/23-01/001, URBROJ: 2117-12-2-23-1, utvrđeno je da je istu 18. siječnja 2023. donio obveznik Mišo Krstičević, gradonačelnik Grada Ploča, te da je istom utvrđena dodjela 6 potpora u obliku namjenskih bespovratnih novčanih sredstava fizičkim osobama koje imaju prebivalište na području Grada Ploča kako slijedi: 1. ………………. s ostvarenih 310 bodova iznos potpore od 331,81 eura; 2. ……………… s ostvarenih 190 bodova iznos potpore od 398,17 eura; 3. ……………….. s ostvarenih 190 bodova iznos potpore od 398,17 eura; 4. ……………. s ostvarenih 190 bodova iznos potpore od 398,17 eura; 5. …………………. s ostvarenih 130 bodova iznos potpore od 384,90 eura; 6. ………………. s ostvarenih 130 bodova iznos potpore od 331,81 eura. Navedenom Odlukom utvrđeno je da će se s dobitnicima potpore zaključiti pojedinačni ugovori o dodjeli potpore.

Povjerenstvo je nadalje od Grada Ploča zatražilo dopisom od 2. listopada 2023. Broj: 711-I-2002-P-51/23-07-23 dostavu cjelokupne dokumentacije provedenog postupka povodom Javnog poziva te je Grad Ploče na spomenuto traženje odgovorio porukom e-pošte od 20. listopada 2023. dostavljajući traženu dokumentaciju.

Uz ranije dostavljenu Odluku o osnivanju Povjerenstva za dodjelu, tekst Javnog poziva, Zapisnike s 1. i 2. sjednice Povjerenstva za dodjelu i Odluku o dodjeli potpore korisnicima sukladno Javnom pozivu, Grad Ploče je u poruci e-pošte od 2. listopada 2023. dostavio preslike prijava svih korisnika s pratećom dokumentacijom i to prijave ………………………………………………………………………………………… i ……………..

Uvidom u dostavljeni Prijedlog rang liste korisnika potpore Grada Ploča sukladno Javnom pozivu, KLASA: 391-01/22-01/002, URBROJ: 2117-12-2-22-10, koji je na sjednici održanoj 8. siječnja 2023. utvrdilo Povjerenstvo za dodjelu, utvrđeno je da su korisnici rangirani kako slijedi: 1. ………… s ostvarenih 310 bodova i visinom iznosa potpore od 331,81 eura; 2. ……… s ostvarenih 190 bodova i visinom iznosa potpore od 398,17 eura; 3. …………. s ostvarenih 190 bodova i visinom iznosa potpore od 398,17 eura; 4. ………… s ostvarenih 190 bodova i visinom iznosa potpore od 398,17 eura; 5. ……………. s ostvarenih 130 bodova i visinom iznosa potpore od 384,90 eura; 6. ………………. s ostvarenih 130 bodova i visinom iznosa potpore od 331,81 eura.

Uvidom u obavijest od 9. siječnja 2023., KLASA: 391-01/22-01/002, URBROJ: 2117-12-22-11, koju je Grad Ploče, Upravni odjel za gospodarski razvoj, uputio podnositelju zahtjeva za sufinanciranje Huseinu Naimkadiću, utvrđeno je da se istim obavještava podnositelj da u sklopu zahtjeva nedostaje dokaz vlasništva ili suvlasništva, zk. izvadak čestice na kojoj je upisana kuća u kojoj se ugrađuje sustav/sustavi, račun za opravdane troškove sukladno točki V. Javnog poziva, dokaz o uplati kojim se dokazuje izvršeno plaćanje za opravdane troškove iz točke V. Javnog poziva te dokaz kojim se dokazuje IBAN korisnika, slijedom čega se podnositelj obavještava kako nije ostvario pravo na potporu Grada Ploča sukladno Javnom pozivu.

Uvidom u dostavljene Ugovore o dodjeli potpore koje je 7. veljače 2023. sklopio Mišo Krstičevića, gradonačelnik Grada Ploča, temeljem Odluke o dodjeli potpore korisnicima sukladno Javnom pozivu od 18. siječnja 2023., utvrđeno je da su isti sklopljeni sa svim korisnicima utvrđenima u spomenutoj Odluci pa tako i s ………….. kojemu se Grad Ploče obvezao isplatiti potporu u obliku namjenskih bespovratnih sredstava u visini od 331,81 eura u roku od 30 dana od potpisivanja tog Ugovora.

Povjerenstvo je nadalje dopisom Broj: 711-I-2308-P-51/23-09-23 od 3. studenoga 2023. od Grada Ploča zatražilo očitovanje postoje li okolnosti prema kojima bi se obveznik Mišo Krstičević mogao smatrati interesno (imovinski ili neimovinski) povezanim s …………………… iz Peračkog Blata kojem je temeljem Odluke o dodjeli potpore korisnicima sukladno Javnom pozivu, KLASA: UP/I-391-01/23-01/001, URBROJ: 2117-12-2-23-1, od 18. siječnja 2023., i Ugovora o dodjeli potpore od 7. veljače 2023., KLASA: 391-01/22-01/002, URBROJ: 2117-12-2-23-18, dodijeljena potpora u obliku namjenskih bespovratnih novčanih sredstava.

Na spomenuto traženje Grad Ploče dostavio je dopisom KLASA: 029-05/23-01/001, URBROJ: 2117-12-2-23-5, od 20. studenoga 2023. izjavu Miše Krstičevića, gradonačelnika Grada Ploča, kojom isti izjavljuje da ne postoje okolnosti kojima bi se mogao smtrati interesno (imovinski ili neimovinski) povezan s …………….. iz Peračkog Blata, a kojem je temeljem Odluke o dodjeli potpore korisnicima sukladno Javnom pozivu, KLASA: UP/I-391-01/23-01/001, URBROJ: 2117-12-2-23-1, od 18. siječnja 2023., i Ugovora o dodjeli potpore od 7. veljače 2023., KLASA: 391-01/22-01/002, URBROJ: 2117-12-2-23-18, dodijeljena potpora u obliku namjenskih bespovratnih novčanih sredstava kao i da korisnik potpore Pero Krstičević nije član obitelji (prema članku 5. stavku 1. točki 3. ZSSI-a).

Člankom 2. stavkom 1. ZSSI-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa. Stavkom 2. istog članka ZSSI-a propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa), te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 5. stavkom 1. točkom 6. ZSSI-a propisano je da su povezane osobe u smislu tog Zakona osobe navedene u točki 3. tog stavka (član obitelji obveznika je bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika) te ostale osobe koje se prema drugim osnovama i okolnostima opravdano mogu smatrati interesno povezanima s obveznikom, a prema članku 5. stavku 1. točki 8. ZSSI-a privatni interes obuhvaća imovinsku i neimovinsku korist obveznika i povezanih osoba.

Člankom 6. stavkom 1. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Prema stavku 2. istoga članka ZSSI-a obveznici su osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali, a prema stavku 3. obveznici ne smiju koristiti javnu dužnost za osobni probitak ili probitak osobe koja je s njima povezana niti smiju biti u kakvom odnosu ovisnosti prema osobama koje bi mogle utjecati na njihovu objektivnost.

Člankom 9. stavkom 1. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. istoga članka ZSSI-a propisano je da ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes: a) s njim povezanih osoba, b) poslodavaca kod kojih je bio u radnom odnosu u posljednje dvije godine prije stupanja na dužnost.

Nastavno na sve utvrđeno u ovoj pravnoj stvari, Povjerenstvo ne nalazi da je u postupanju obveznika Miše Krstičevića, gradonačelnika Grada Ploča, u postupku po provedenom Javnom pozivu došlo do moguće povrede odredbi ZSSI-a.

Naime, utvrđeno je da je Mišo Krstičević, gradonačelnik Grada Ploča, u spomenutom postupku postupao sukladno nadležnosti i ovlastima utvrđenima odredbama Javnog poziva te da niti iz navoda prijave, niti iz prikupljene dokumentacije i očitovanja, ne proizlaze osnove i okolnosti temeljem kojih bi se opravdano moglo smatrati da je ………………., korisnik kojem je temeljem Odluke o dodjeli potpore korisnicima sukladno Javnom pozivu, KLASA: UP/I-391-01/23-01/001, URBROJ: 2117-12-2-23-1, od 18. siječnja 2023., i Ugovora o dodjeli potpore od 7. veljače 2023., KLASA: 391-01/22-01/002, URBROJ: 2117-12-2-23-18, dodijeljena potpora u obliku namjenskih bespovratnih novčanih sredstava, interesno povezan s obveznikom Mišom Krstičevićem, kao niti postojanje kakvih privatnih interesa obveznika koji bi bili u suprotnosti s javnim interesom, a što bi predstavljao sadržaj postojanja sukoba interesa u konkretnoj situaciji.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Mišo Krstičević, osobnom dostavom
2. Podnositelju na znanje
3. Objava na internetskoj stranici Povjerenstva nakon dostave obvezniku
4. Pismohrana